b'\n_START_ARTICLE_\nMenn\xc3\xa4\xc3\xa4n eteenp\xc3\xa4in\n_START_PARAGRAPH_\nMenn\xc3\xa4\xc3\xa4n eteenp\xc3\xa4in (ME) (engl. Marriage Encounter) on uskonnollinen parisuhteen hoitamiseen t\xc3\xa4ht\xc3\xa4\xc3\xa4v\xc3\xa4 viikonloppu, jonka tavoitteena on kehitt\xc3\xa4\xc3\xa4 avioliittoa l\xc3\xa4hinn\xc3\xa4 parantamalla kommunikointia parisuhteessa. Viikonloppu on tarkoitettu heteropareille, jotka ovat avioliitossa._NEWLINE_ME-toiminnan juuret ovat Espanjassa, mutta varsinainen liike syntyi Yhdysvalloissa 1960\xe2\x80\x9370-luvuilla. Toiminta on maailmanlaajuista ja levinnyt toisiin uskontoihin. ME-viikonlopusta on ainakin protestanttinen ja juutalainen versio._NEWLINE_Toiminnan toivat Suomeen Hannu ja Maija Nyman vuonna 1987. _NEWLINE_Viikonlopuissa k\xc3\xa4yneet parit voivat liitty\xc3\xa4 j\xc3\xa4seneksi j\xc3\xa4rjest\xc3\xb6\xc3\xb6n, jonka keskeisen\xc3\xa4 teht\xc3\xa4v\xc3\xa4n\xc3\xa4 on j\xc3\xa4rjest\xc3\xa4\xc3\xa4 uusia ME-viikonloppuja. Suomessa Menn\xc3\xa4\xc3\xa4n eteenp\xc3\xa4in -aviopariviikonloppuista ja ME-toiminnasta vastaa ME-Menn\xc3\xa4\xc3\xa4n Eteenp\xc3\xa4in ry -niminen j\xc3\xa4rjest\xc3\xb6. J\xc3\xa4rjest\xc3\xb6 julkaisee Meid\xc3\xa4n kesken -nimist\xc3\xa4 lehte\xc3\xa4.\n_START_SECTION_\nJuuret Espanjassa ja Yhdysvalloissa\n_START_PARAGRAPH_\nMenn\xc3\xa4\xc3\xa4n eteenp\xc3\xa4in -viikonlopun idea on syntynyt Espanjassa 1960-luvulla. Kerrotaan, ett\xc3\xa4 vuonna 1952 katolisen is\xc3\xa4 Gabriel Calvon luo tulivat Mercedes ja Jaime Ferrer. Pariskunta halusi saada hengellist\xc3\xa4 ohjausta nimenomaan pariskuntana. Is\xc3\xa4 Gabriel Calvo aloitti aviopareille tarkoitetut ohjelmat, joiden tarkoituksena oli parantaa parien v\xc3\xa4list\xc3\xa4 kommunikaatiota ja toimia parille avioliiton uudistajana. Calvo kehitti menetelm\xc3\xa4n, mutta varsinainen ME-liike syntyi 1960\xe2\x80\x9370-lukujen taitteessa Yhdysvalloissa.  _NEWLINE_ME-toiminta saapui Yhdysvaltoihin 1966, ja ensimm\xc3\xa4inen viikonloppu pidettiin Notre Damen yliopistolla 1967. Toiminta j\xc3\xa4rjest\xc3\xa4ytyi nopeasti ja vuonna 1969 perustettiin Yhdysvaltain ensimm\xc3\xa4inen ME-j\xc3\xa4rjest\xc3\xb6, National Marriage Encounter. Liike kutsui ensimm\xc3\xa4iseksi johtajaparikseen Jamie ja Arline Whelanin. Yhdess\xc3\xa4 papin kanssa Whelanit muodostivat j\xc3\xa4rjest\xc3\xb6n ensimm\xc3\xa4isen johtoryhm\xc3\xa4n.\n_START_SECTION_\nModernin katolisuuden ydin\n_START_PARAGRAPH_\nME-liikkeen syntyyn vaikuttivat my\xc3\xb6s ajan ilmi\xc3\xb6t. 1960-luvun k\xc3\xa4sitys vapaasta seksuaalisuudesta mutta my\xc3\xb6s Amerikan katolisten keskuudessa kasvanut vieraantuminen kirkosta edesauttoivat liikkeen synty\xc3\xa4. Pariskunnista haluttiin nyt modernin Amerikkalaisen katolisuuden ydin.\n_START_SECTION_\nViikonloput hotelleissa ja retriittikeskuksissa\n_START_PARAGRAPH_\nAlusta l\xc3\xa4htien viikonloppujen pitopaikoiksi vakiintuivat hotellit ja retriittikeskukset. Vain aikuisille tarkoitetun viikonlopun hinta oli New Yorkissa 1970-luvulla noin 68$, josta pariskunnat maksoivat 15$ rekister\xc3\xb6intimaksun j\xc3\xa4lkeen varallisuutensa mukaan. Viikonlopun ohjelma sis\xc3\xa4lsi nelj\xc3\xa4 luentosarjaa otsikoilla: min\xc3\xa4, me, Jumala ja maailma. (I, We, God, World). Perjantai-illasta sunnuntaihin kest\xc3\xa4v\xc3\xa4 viikonloppu huipentui sunnuntaiaamun messuun, jonka sis\xc3\xa4lt\xc3\xb6n\xc3\xa4 oli mm. rohkaista pareja viem\xc3\xa4\xc3\xa4n sanomaa (the Good News) ME toiminnasta eteenp\xc3\xa4in.\n_START_SECTION_\nDialogi\n_START_PARAGRAPH_\nNiin ik\xc3\xa4\xc3\xa4n alusta l\xc3\xa4htien viikonlopun ty\xc3\xb6skentely perustui dialogiin. Dialogi on menetelm\xc3\xa4, jossa jokaisen luennon j\xc3\xa4lkeen pari kirjoitti toisilleen kirjeen ME muistikirjoihinsa. Vihkot vaihdettiin ja pariskunta keskusteli yhdess\xc3\xa4 kirjoituksista. Juuri dialogista tuli ME toiminnan kulmakivi. T\xc3\xa4t\xc3\xa4 dialogia parien kehotettiin jatkavan my\xc3\xb6s viikonlopun j\xc3\xa4lkeen.\n_START_SECTION_\nLiikkeen jakautuminen\n_START_PARAGRAPH_\nToiminnassa oli Yhdysvalloissa alusta pit\xc3\xa4en mukana pastori Charles \xe2\x80\x9dChuck\xe2\x80\x9d Gallagher. H\xc3\xa4n koki liikkeen tervetulleeksi piristykseksi katoliseen kirkkoon, joka h\xc3\xa4nen mukaansa oli eriytynyt liian kauas tavallisten ihmisten el\xc3\xa4m\xc3\xa4st\xc3\xa4._NEWLINE_Gallagherin n\xc3\xa4kemykset liikkeest\xc3\xa4 johtivat lopulta sen jakautumiseen. Vuonna 1975 liike jakautui kahteen j\xc3\xa4rjest\xc3\xb6\xc3\xb6n, kun Worldwide Marriage Encounter erosi j\xc3\xa4rjest\xc3\xb6st\xc3\xa4. Gallagher halusi liikkeest\xc3\xa4 vahvan avioliiton puolestapuhujan ja toi sen ideologiaan mukaan nk. parien voima -ajatuksen (Couple Power), jonka mukaan avioparit toimivat yhteiskuntaa ja kirkkoa rakentavina voimina. Gallagher uskoi muuttavansa maailmaa t\xc3\xa4ll\xc3\xa4 ajatuksellaan.\n_START_SECTION_\nChuck Gallagherin visio\n_START_PARAGRAPH_\nChuck Gallagherin johtama kansainv\xc3\xa4linen j\xc3\xa4rjest\xc3\xb6 sai paljon mediahuomiota ja ohitti kannatuksellaan nopeasti kansallisen j\xc3\xa4rjest\xc3\xb6n. Kansainv\xc3\xa4linen j\xc3\xa4rjest\xc3\xb6 j\xc3\xa4rjesti mm. tapahtumia ja aviopariviikonloppuja osana \xe2\x80\x9dvapaata rakkautta vastaan \xe2\x80\x93 avioliiton puolesta\xe2\x80\x9d ohjelmaansa. 1980-luvulla tuo ohjelma kokosi Los Angelesiin pareja p\xc3\xa4\xc3\xa4ll\xc3\xa4\xc3\xa4n paitoja, joissa luki \xe2\x80\x9dParien voima\xe2\x80\x9d ja \xe2\x80\x9dKalifornia on rakastaville\xe2\x80\x9d. Gallagher ei luottanut parien kykyyn luoda keskin\xc3\xa4ist\xc3\xa4 vuorovaikutusta, vaan h\xc3\xa4nen mukaansa dialogin tulisi olla jokap\xc3\xa4iv\xc3\xa4ist\xc3\xa4. Kansainv\xc3\xa4lisess\xc3\xa4 Worldwide Marriage Encounter j\xc3\xa4rjest\xc3\xb6ss\xc3\xa4 pidettiin my\xc3\xb6s t\xc3\xa4rke\xc3\xa4n\xc3\xa4 jatkaa Is\xc3\xa4 Calvon aloittamaa perinnett\xc3\xa4. Viikonlopun muoto oli sama kaikkialla maailmassa, ja katolinen teologia pysyi tiukasti mukana. Kansallisessa j\xc3\xa4rjest\xc3\xb6ss\xc3\xa4 taas annettiin paikallisille toimijoille enemm\xc3\xa4n vapautta keskitty\xc3\xa4 enemm\xc3\xa4n avioparity\xc3\xb6h\xc3\xb6n kuin liikkeen synnytt\xc3\xa4miseen. Kansallisen j\xc3\xa4rjest\xc3\xb6n j\xc3\xa4senet mm. Arline Whelan varoittivat Gallagheria tekem\xc3\xa4st\xc3\xa4 aatteesta liikett\xc3\xa4 (in thing). Esitettyyn kritiikkin yhtyi my\xc3\xb6s Is\xc3\xa4 Calvo. H\xc3\xa4nen mukaansa liike on joutunut pois h\xc3\xa4nen tarkoittamaltaan tielt\xc3\xa4. (Marriage Encounter is off the Track in U.S.) _NEWLINE_Sis\xc3\xa4lt\xc3\xb6jen lis\xc3\xa4ksi erilleen ajautuneiden liikkeiden ulkoiset tunnukset muuttuivat. Kansallisen j\xc3\xa4rjest\xc3\xb6n tunnukseksi vakiintui Kristusmonogrammin, ristin ja kahden sormuksen yhdistelm\xc3\xa4. Kansainv\xc3\xa4linen j\xc3\xa4rjest\xc3\xb6 liitti sormukset ja ristin taas suureen syd\xc3\xa4meen ja otti p\xc3\xa4\xc3\xa4v\xc3\xa4reiksi keltaisen ja punaisen. _NEWLINE_Callagherin muutokset j\xc3\xa4rjest\xc3\xb6n toimintaan olivat kiistanalaisia. Kansallisen j\xc3\xa4rjest\xc3\xb6n johtajat kritisoivat kansainv\xc3\xa4list\xc3\xa4 liikett\xc3\xa4 siit\xc3\xa4, ett\xc3\xa4 se teki liikkeest\xc3\xa4 ilmi\xc3\xb6t\xc3\xa4. Kansainv\xc3\xa4list\xc3\xa4 liikett\xc3\xa4 arvosteltiin my\xc3\xb6s kulttimaisuudesta sek\xc3\xa4 fundamentalistisesta uskonnollisuudesta. Lis\xc3\xa4ksi osallistujat sanoivat menetelm\xc3\xa4n olevan liian yksinkertainen, ja ammattilaiset sanoivat liikett\xc3\xa4 amat\xc3\xb6\xc3\xb6rim\xc3\xa4iseksi. Sen sanottiin lupaavan enemm\xc3\xa4n, kuin se todellisuudessa pystyi tarjoamaan. Viikonlopun sanottiin olevan autoritaarinen sek\xc3\xa4 uhkaava, sill\xc3\xa4 vet\xc3\xa4j\xc3\xa4parit uhkailivat \xe2\x80\x9dk\xc3\xa4y dialogia tai kuole\xe2\x80\x9d.\n_START_SECTION_\nLevi\xc3\xa4minen\n_START_PARAGRAPH_\nMuutamassa vuodessa ME:st\xc3\xa4 tuli maailman suosituin parisuhdetta rikastuttava ohjelma. Toiminta levisi nopeasti 23 maahan, ja vuosina 1967\xe2\x80\x9375 yli 200 000 paria oli osallistunut viikonloppuun. ME\xe2\x80\x93toiminta levisi 1970\xe2\x80\x9380-luvuilla Yhdysvaltojen ulkopuolelle mutta my\xc3\xb6s muihin uskontoihin. Rabbi Bernard Kligfeld aloitti ME \xe2\x80\x93toiminnan juutalaisen keskuudessa 1972 ja sit\xc3\xa4 ennen liike oli jo levinnyt muihin kristillisiin uskontokuntiin. Uskontokuntien rajojen ylitt\xc3\xa4minen ei sujunut ongelmitta ja keskusteluja k\xc3\xa4ytiin mm. ehtoolliselle osallistumisesta ja avioliiton sakramentista. Katoliset ymm\xc3\xa4rt\xc3\xa4v\xc3\xa4t avioliiton sakramenttina, pyh\xc3\xa4n\xc3\xa4 toimituksena.    _NEWLINE_Ensimm\xc3\xa4isi\xc3\xa4 maita, johon ME toiminta laajeni, olivat Belgia ja Englanti. Liikkeen toiminta levisi laajalle ja er\xc3\xa4\xc3\xa4n arvion mukaan 5 miljoonaa paria kaikkiaan 100 maasta ovat osallistuneet ME-viikonloppuun.\n_START_SECTION_\nME-viikonlopun sis\xc3\xa4lt\xc3\xb6 Yhdysvalloissa\n_START_PARAGRAPH_\nViikonloppu on tiivis 44 tunnin (44 tuntia, jotka muuttavat el\xc3\xa4m\xc3\xa4si) kokonaisuus, jonka ohjelma koostuu luennoista ja pariteht\xc3\xa4vist\xc3\xa4. Viikonloppua ohjaa nelj\xc3\xa4 juontajaparia (engl. presenter couple). Yksi juontajista on pappi. N\xc3\xa4iden lis\xc3\xa4ksi viikonloppua ovat toteuttamassa joukko vapaaehtoisia viikonlopun k\xc3\xa4yneit\xc3\xa4 pareja.  _NEWLINE_Viikonloppuun osallistuva pariskunta ty\xc3\xb6skentelee menetelm\xc3\xa4ll\xc3\xa4, jota kutsutaan dialogiksi. K\xc3\xa4yt\xc3\xa4nn\xc3\xb6ss\xc3\xa4 dialogi tarkoittaa tunteiden ja ajatusten jakamista puolisolle kirjoittamalla niihin erityisesti tarkoitettuihin vihkoihin. Dialogia varten annetaan erityisi\xc3\xa4 dialogikysymyksi\xc3\xa4. Kysymyksi\xc3\xa4 voivat olla esimerkiksi: \xe2\x80\x9dKolme merkitt\xc3\xa4vint\xc3\xa4 tilannetta, joissa olen kokenut eniten yhteytt\xc3\xa4 sinuun?\xe2\x80\x9d tai \xe2\x80\x9dMitk\xc3\xa4 ovat t\xc3\xa4rkeimm\xc3\xa4t syyni jatkaa el\xc3\xa4m\xc3\xa4\xc3\xa4ni?\xe2\x80\x9d Kirjoittamisen j\xc3\xa4lkeen vihkot vaihdetaan ja keskustellaan yhdess\xc3\xa4 her\xc3\xa4nneist\xc3\xa4 ajatuksista ja tunteista. Tavallista dialogia kutsutaan nimell\xc3\xa4 10/10, joka tarkoittaa kymmenen minuutin kirjoittamista ja kymmenen minuutin keskustelua._NEWLINE_Dialogien kirjoittamista edelt\xc3\xa4v\xc3\xa4t juontajaparien osuudet, joita kutsutaan puheiksi (engl. talk) Puheet k\xc3\xa4sittelev\xc3\xa4t mm. vuorovaikutuksen merkityst\xc3\xa4 parisuhteessa ja tunteiden ilmaisemisen t\xc3\xa4rkeytt\xc3\xa4. Puheet ovat etuk\xc3\xa4teen valmisteltuja, ja juontajat lukevat ne suoraan paperista. Englanninkielisi\xc3\xa4 puheita voi lukea verkosta osoitteesta: http://marriageencounteronline.org_NEWLINE_ME-viikonlopun sis\xc3\xa4lt\xc3\xb6\xc3\xb6n kuuluvat parisuhteen kommunikaation ja tunteiden jakamisen lis\xc3\xa4ksi uskonnollisuus. Avioliitto n\xc3\xa4hd\xc3\xa4\xc3\xa4n Jumalan tarkoituksena, ja viikonlopun k\xc3\xa4yneit\xc3\xa4 pareja kannustetaan muuttamaan maailmaa ja l\xc3\xa4hiymp\xc3\xa4rist\xc3\xb6\xc3\xa4\xc3\xa4n omalla esimerkill\xc3\xa4\xc3\xa4n.\n_START_SECTION_\nSloganit\n_START_PARAGRAPH_\nToiminnan alusta l\xc3\xa4htien viikonlopun sanoma on kiteytetty sloganeihin. Tunnetuimpia niist\xc3\xa4 lienev\xc3\xa4t \xe2\x80\x9dTunteet eiv\xc3\xa4t ole oikeita tai v\xc3\xa4\xc3\xa4ri\xc3\xa4, ne vain ovat\xe2\x80\x9d (engl. Feelings are not good or bad, they just are) ja \xe2\x80\x9dJumala ei luo roskaa\xe2\x80\x9d (engl. God doesn\xe2\x80\x99t make junk). Liikkeen alkuaikoina huomiota her\xc3\xa4tti slogan \xe2\x80\x9dK\xc3\xa4y dialogia tai kuole\xe2\x80\x9d (engl. Dialogue or Die). Sloganin k\xc3\xa4ytt\xc3\xb6 v\xc3\xa4heni, ja liikkeen edustajat kertoivat, ettei sen merkityst\xc3\xa4 pit\xc3\xa4nyt ottaa kirjaimellisesti.\n_START_SECTION_\nMusiikki\n_START_PARAGRAPH_\nMusiikki on olennaisessa osassa ME-viikonloppua. Worldwide Marriage Encounter otti 1970-luvulla omakseen The Seekers yhtyeen laulun I\xe2\x80\x99ll Never Find Another You (There\xe2\x80\x99s A New World Somewhere). Lis\xc3\xa4ksi musiikkia viikonloppuun on lainattu musiikkia musikaalista Man of LaMancha.\n_START_SECTION_\nMenn\xc3\xa4\xc3\xa4n Eteenp\xc3\xa4in -toiminta Suomessa\n_START_PARAGRAPH_\nEnsimm\xc3\xa4inen luterilainen ME-viikonloppu pidettiin Washingtonissa 1975. Luterilaisesta versiosta tuli kansainv\xc3\xa4linen sen laajennettua Kanadaan 1978 sek\xc3\xa4 Eurooppaan 1980. Pohjoismaiden ensimm\xc3\xa4inen viikonloppu pidettiin Norjassa 1982 \xe2\x80\x93 tosin englannin kielell\xc3\xa4. Islantiin ME siirtyi Yhdysvaltain asevoimien tukikohdan kautta vuonna 1985. _NEWLINE_Suomeen ME toiminta tuli Islannin ja Norjan kautta ja ensimm\xc3\xa4inen ME viikonloppu pidettiin Vivamossa Lohjalla 1987. Toiminnan toivat tuolloin Suomeen Hannu ja Maija Nyman. Suomen ME k\xc3\xa4ytt\xc3\xa4\xc3\xa4 samaa logoa Worldwide Marriage Encounter -j\xc3\xa4rjest\xc3\xb6n kanssa.  _NEWLINE_Suomalaisen j\xc3\xa4rjest\xc3\xb6n nettisivujen historiassa viitataan liikkeen espanjalaisiin juuriin ja mainitaan toiminnan olevan Suomessa hyvin suosittua. Tilastoja asiasta ei ole saatavilla, mutta keskim\xc3\xa4\xc3\xa4r\xc3\xa4inen jonotusaika viikonloppuun kerrotaan olevain noin vuoden verran. Vuonna 2008 j\xc3\xa4rjestettiin 16 viikonloppua ja vuonna 2012 viikonloppuja oli 9. Niihin osallistui 24\xe2\x80\x9336 avioparia. Viikonloppuja j\xc3\xa4rjestettiin vuonna 2012 kuudessa hotellissa, jotka ovat Meripuisto Espoossa, Lakeus Sein\xc3\xa4joella, Vihiluoto Oulussa, Heimari Mikkeliss\xc3\xa4, Yyteri Porissa ja Rikala Salossa.  _NEWLINE_Toiminta on j\xc3\xa4rjest\xc3\xa4ytynytt\xc3\xa4 Yhdistyksen kotipaikka on Lohjalla ja se on rekister\xc3\xb6ity vuonna 2002.  Liike vietti 25-vuotisjuhlaansa syksyll\xc3\xa4 2012 hotelli Waltikassa Valkeakoskella._NEWLINE_Suomen ME ry. julkaisee Meid\xc3\xa4n kesken -nimist\xc3\xa4 lehte\xc3\xa4. Nelj\xc3\xa4 kertaa vuodessa julkaistava lehti on ilmestynyt vuodesta 2002.\n_START_SECTION_\nME-viikonlopun sis\xc3\xa4lt\xc3\xb6 Suomessa\n_START_PARAGRAPH_\nLiikkeen kotisivulla kerrotaan, ett\xc3\xa4 viikonloppu on tarkoitettu heterosuhteessa el\xc3\xa4ville aviopareille ja sen tavoitteena \xe2\x80\x9don auttaa pareja tutustumaan toisiinsa syvemmin ja uusista n\xc3\xa4k\xc3\xb6kulmista\xe2\x80\x9d. Viikonloput j\xc3\xa4rjestet\xc3\xa4\xc3\xa4n hotelleissa ja viikonloppuun ilmoittaudutaan maksamalla 70\xe2\x82\xac (2012) varausmaksu._NEWLINE_Viikonloppu on Suomessa kolmen p\xc3\xa4iv\xc3\xa4n mittainen ja sit\xc3\xa4 ohjaavat vet\xc3\xa4j\xc3\xa4parit. V\xc3\xa4hint\xc3\xa4\xc3\xa4n yksi vet\xc3\xa4j\xc3\xa4 on evankelis-luterilaisen kirkon pappi. Viikonlopun kerrotaan sopivan kaikenik\xc3\xa4isille aviopareille. Viikonlopusta kertovassa esitteess\xc3\xa4 kuitenkin mainitaan, ettei se ole tarkoitettu akuutissa kriisiss\xc3\xa4 olevalle parille. _NEWLINE_Viikonlopun ty\xc3\xb6skentely tapahtuu \xe2\x80\x9dalustuksiin perustuvana henkil\xc3\xb6kohtaisena pohdiskeluna ja parity\xc3\xb6skentelyn\xc3\xa4 oman puolison kanssa\xe2\x80\x9d. Viikonlopun sanotaan muodostuvan eri vaiheista ja ty\xc3\xb6skentely on eritt\xc3\xa4in tiivist\xc3\xa4. Ty\xc3\xb6skentelyyn ei sis\xc3\xa4lly ryhm\xc3\xa4t\xc3\xb6it\xc3\xa4 eik\xc3\xa4 omasta parisuhteestaan tarvitse kertoa muille.  _NEWLINE_Viikonloppuun osallistuneita kutsutaan pienpiiritoimintaan sek\xc3\xa4 j\xc3\xa4rjestelyteht\xc3\xa4viin uusien ME-viikonloppujen j\xc3\xa4rjest\xc3\xa4miseksi. _NEWLINE_  _NEWLINE_Menn\xc3\xa4\xc3\xa4n Eteenp\xc3\xa4in -j\xc3\xa4rjest\xc3\xb6n nettisivuilla esitell\xc3\xa4\xc3\xa4n tuloksia Matti Viitasen vuonna 1998 julkaistusta pro gradu -opinn\xc3\xa4ytety\xc3\xb6st\xc3\xa4, jossa tutkittiin osallistujien kokemuksia viikonlopusta vuonna 1996. T\xc3\xa4m\xc3\xa4n mukaan viikonloppu oli \xe2\x80\x9duseimpien osallistujien mielest\xc3\xa4 p\xc3\xa4\xc3\xa4asiallisesti my\xc3\xb6nteinen ja parisuhdetta syvent\xc3\xa4v\xc3\xa4 kokemus\xe2\x80\x9d. Viikonloppu on hy\xc3\xb6dytt\xc3\xa4nyt pariskuntien vuorovaikutusta ja itsen sek\xc3\xa4 puolison kohtaaminen on koettu t\xc3\xa4rke\xc3\xa4ksi. Viikonlopun j\xc3\xa4lkeen pariskunnat \xe2\x80\x9dkokevat ehk\xc3\xa4 suurempaa vapautta ottaa esille ja k\xc3\xa4sitell\xc3\xa4 suhteessaan ja omassa el\xc3\xa4m\xc3\xa4ss\xc3\xa4\xc3\xa4n erilaisia asioita--\xe2\x80\x9d.\n_START_SECTION_\nKritiikki\n_START_PARAGRAPH_\nVarhaisin kritiikki nousi liikkeen sis\xc3\xa4ll\xc3\xa4, kun Yhdysvaltoihin kotiutunut liike hajosi kahtia. Tuolloin kansainv\xc3\xa4lisesti orientoitunutta Worldwide Marriage Encounteria arvosteltiin siit\xc3\xa4, ett\xc3\xa4 se alkoi muovata viikonlopputapahtumasta j\xc3\xa4rjest\xc3\xb6\xc3\xa4 ja nosti liikkeeseen kuulumisen olennaisena osana avioliiton hoitamiselle. Kritiikki\xc3\xa4 kehityssuuntaa vastaan esitti my\xc3\xb6s liikkeen perustajana pidetty Is\xc3\xa4 Calvo, jonka mukaan liike \xe2\x80\x9doli suistunut radalta\xe2\x80\x9d     _NEWLINE_Perheterapeutit ja tutkijat ovat varoittaneet, ettei viikonloppu sovi kaikille aviopareille. Osittain t\xc3\xa4m\xc3\xa4n kritiikin taustalla on se, ett\xc3\xa4 viikonloppua ohjaavat amat\xc3\xb6\xc3\xb6rit. J\xc3\xa4rjest\xc3\xb6\xc3\xa4 on ohjeistettu, ett\xc3\xa4 se seuloisi osanottajat paremmin. Vuonna 1986 julkaistussa tutkimuksessa (suom. Parit jotka voittavat ja jotka h\xc3\xa4vi\xc3\xa4v\xc3\xa4t) kuvataan 50 parin kokemuksia ME-viikonlopusta. Yhdeks\xc3\xa4n pareista kertoi, ett\xc3\xa4 viikonloppu vaikutti negatiivisesti heid\xc3\xa4n avioliittoonsa.   _NEWLINE_Viikonloppu on voimakas tunnekokemus ja voi olla parille voimakas yhteyden kokemus. Viikonlopussa puhutaan paljon tunteista, mutta siell\xc3\xa4 ei tarjota v\xc3\xa4lineit\xc3\xa4 tai apua niiden parempaan ymm\xc3\xa4rt\xc3\xa4miseen tai ongelmien ratkaisuun. Tunteiden esilletuominen ja jakaminen on t\xc3\xa4rke\xc3\xa4\xc3\xa4, mutta itsens\xc3\xa4 ilmaiseminen voi olla rikialtista ilman toimivia kommunikointikeinoja. Asiantuntijat huomauttavatkin, ett\xc3\xa4 Menn\xc3\xa4\xc3\xa4n eteenp\xc3\xa4in viikonloppu ei ole tarkoitettu avioliiton ongelmien selvittelyyn ja kyseess\xc3\xa4 ei ole pariterapia.'